Školjka (pjesma)
Školjka je pjesma sa albuma Hotel Nacional Dine Merlina. Muziku potpisuje Dino Merlin na tekst Džemaludina Latića. Za aranžman je bio zadužen David Vurdelja (Baby Dooks). Pjesma je snimana tokom 2013. godine u studiju Longplay u Sarajevu dok je finalna produkcija urađena u Londonu zajedno sa poznatim londonskim producentom - Yoad Nevo. Spot je snimljen u septembru 2013. godine u Sarajevu, Mostaru, Počitelju, Neumu, Hutovom blatu i Marini Frapa. Režiser spota bio je Aladin Hasić iz Švicarske koji je već i prije sarađivao sa Dinom Merlinom pri snimanju video spota za pjesmu Deset Mlađa sa albuma Ispočetka još 2008. godine. Scenarij je razvijen u ljeto 2013. godine od strane Aladina Hasića i Zlatana Sulejmanagića iz Mostara. Post-produkcija spota je uključivala animacije koje je uradio Ivan Ramadan iz Sarajeva uz pomoć Damira Nikšića koji potpisuje ilustracije i dijaloge. Pjesma je objavljenja 15. juna 2014. godine na zvaničnoj web stranici Dine Merlina kao i na državnoj televiziji Bosne i Hercegovine BHT-u pred sami početak historijske utakmice reprezentacije Bosne i Hercegovine protiv Argentine na Svjetskom prvenstvu u nogometu koji se održava u Brazilu. Iako je prva pjesma koju je publika čula sa Merlinovog novog albuma bila Ruža (svako ima nekoga da mu ruke pruža), Školjka je bila prvobitno planirana kao najavni singl nove ploče. No, upravo je Ruža bila izabrana kako bi potaknula mnogobrojnu publiku Dine Merlina u regiji da se uključi u akciju pružanja pomoći ugroženima od poplava koje su zadesile Bosnu i Hercegovinu, Hrvatsku i Srbiju u maju 2014. godine.